**Njoftim për zhvillimin e konsultimit publik me grupet e interesit, lidhur me projektligjin “Për identifikimin elektronik dhe shërbimet e besuara”**

Projektligji i propozuar për miratim, ka për qëllim përcaktimin e kuadrit të nevojshëm ligjor për identifikimin elektronik të sigurt, nënshkrimin elektronik, vulat elektronike, dorëzimin e shërbimit elektronik të regjistruar dhe autentifikimin e faqeve të internetit, si dhe garantimin e nivelit të lartë të sigurisë për transaksionet elektronike në Republikën Shqipërisë, duke synuar përafrim të plotë me Rregulloren (BE) nr.910/2014 të Parlamentit Evropian dhe të Këshillit, datë 23 korrik 2014 “Për identifikimin elektronik dhe shërbimet e besuara për transaksionet elektronike në tregun e brendshëm, dhe që shfuqizon direktivën 1999/93/KE”, Numri CELEX 32014R0910.

Projektligji synon përmirësimin e ofrimit të shërbimeve të besuara, duke bërë të mundur një qasje më të lehtë dhe më të shpejtë në shërbimet e ofruara nga ofruesit e kualifikuar të shërbimit të besuar, me qëllim garantimin e besueshmërisë dhe sigurisë në përdorimin e shërbimeve të identifikimit elektronik dhe shërbimeve të besuara nga qytetarët, bizneset dhe administrata publike, për të hyrë në shërbimet *on-line* ose për të menaxhuar transaksionet elektronike në vend.

Objektivat që synohen të arrihen nëpërmjet këtij projektligji janë rritja e sigurisë për transaksionet elektronike në tregun e brendshëm, duke siguruar një bazë të përbashkët për bashkëveprim të sigurt elektronik midis qytetarëve, bizneseve dhe autoriteteve publike, duke rritur efektivitetin, integritetin, sigurinë dhe besueshmërinë në ofrimin e shërbimeve të besuara në Republikën e Shqipërisë.

Risitë e këtij projektligji, në krahasim me kuadrin ligjor në fuqi, janë:

* Përmirësimi i kornizës aktuale ligjore për identifikimin elektronik dhe shërbimet e besuara duke e harmonizuar atë me rregulloret më të fundit të BE-së në këtë fushë;
* Përcaktimi i metodave të reja për identifikimin e aplikuesit për pajisjen me mjete të identifikimit elektronik, duke reduktuar në këtë mënyrë proceset administrative që kërkojnë kohë;
* Rritja e kërkesave të sigurisë dhe besueshmërinë në veprimtarinë e ofruesve të kualifikuar të shërbimeve të besuara ku ofruesit e këtyre shërbimeve duhet të aplikojnë standardet më të përparuara të sigurisë, të përshtatshme për rreziqet që lidhen me aktivitetet e tyre në mënyrë që të nxitin besimin e përdoruesve;
* Rritja e bashkëpunimit midis ofruesve të kualifikuar të shërbimeve të besuara me institucione shtetërore dhe private, nëpërmjet skemave të identifikimit elektronik të sigurt, me qëllim autentifikimin e personave fizikë apo juridikë;
* Gjithashtu, ky projektligj do të prezantojë listën e besuar të ofruesve të kualifikuar të shërbimeve të besuara dhe listën e pajisjeve të certifikuara të krijimit të nënshkrimeve elektronike dhe vulave elektronike të kualifikuara, do të rregullojë ruajtjen afatgjatë të informacionit dhe vlefshmërinë ligjore të nënshkrimeve dhe vulave elektronike, si dhe do të parashikojë vlerësimin e tyre pavarësisht nga ndryshimet e ardhshme teknologjike.

Projektligji zbatohet nga të gjithë organet publike, Ofruesit e Kualifikuar të Shërbimit të Besuar, Organizmat e Testimit dhe Konfirmimit, organet e certifikimit të pajisjeve të krijimit të nënshkrimeve elektronike të kualifikuara dhe vulave elektronike të kualifikuara në kuptim të këtij projektligji, si dhe Autoriteti Kombëtar për Certifikimin Elektronik dhe Sigurinë Kibernetike.

Palët e interesuara janë të ftuar për të paraqitur komentet dhe rekomandimet e tyre për projektligjin, brenda 20 ditëve pune nga data e shpalljes së këtij njoftimi, në adresën e koordinatorit për njoftimin dhe konsultimin publik: merita.bundo@kryeministria.al

Projektligji “Për identifikimin elektronik dhe shërbimet e besuara” dhe relacioni përkatës gjendet në linkun e mëposhtëm:

1. Projektligji “Për identifikimin elektronik dhe shërbimet e besuara”;
2. Relacioni i projektligjit.